Gandia acollirà la meta de la primera etapa de la II Volta Ciclista Valenciana
06 febrer 2018

## Gandia acollirà la meta de la primera etapa de la II Volta Ciclista Valenciana06 febrer 2018Última actualització: 14 juliol 2025

![](../gestion/img/_AO_9209-copia.jpg)  
  

La regidora delegada d'Esports, Lydia Morant, acompanyada per Àngela Pla, regidora de la Dona a l'Ajuntament de Ròtova, i Rubén Donet, president del Club Ciclista Escapada organitzador de la prova, han presentat aquest matí l'etapa de la Volta Ciclista Valenciana que es desenvoluparà entre les dues poblacions del pròxim 22 de febrer.  
  
La II Setmana Ciclista Valenciana és un esdeveniment esportiu que organitza, per segona vegada, el Club de Ciclista Escapada, amb la col·laboració dels ajuntaments implicats en la prova i administracions superiors, com les diputacions, la Conselleria d'Igualtat i l'Agència Valenciana de Turisme. Es tracta d'una cursa ciclista per etapes de la categoria Fèmines Elit, amb caràcter internacional, que es desenvoluparà per les carreteres de les tres províncies valencianes del 22 al 25 de febrer recorrent en total 500 quilòmetres.  
  
**Lydia Morant** va afirmar que "estic convençuda que aquesta és una manera immillorable de fomentar l'esport femení i la igualtat en el ciclisme. A la nostra ciutat tenim molt clar que ser ciclista d'elit és una professió que la dona també ha de poder exercir, amb les mateixes garanties i oportunitats. Ahir ja vam presentar el campionat de futbol femení, que tindrà lloc aquest cap de setmana, i com a regidora m'encanta aquesta línia que estem desenvolupant ací a Gandia d'impulsar la igualtat en l'esport".  
  
La prova comptarà amb 174 corredores (màxim permés per l'UCI) de les quals 30 són espanyoles i 6 valencianes. A més, han confirmat la seua participació equips de primer nivell internacional com el Cervelo Biglia, Canyon Sram, Astana, Alé Cipollini, Valc o La Française des Jeux. Equips que compten entre les seues files amb corredores de màxim nivell com Cecile Ludwig, guanyadora Setmana Ciclista Valenciana de l'any passat i millor corredora del món sub-23; Ashlieg Moolman-Pasi, tercera corredora del rànquing mundial amb més victòries en 2017; o la francesa Pauline Ferrand-Prevrot, campiona del món de carretera, Cyclocross i BTT.  
"Gandia acollirà les millors ciclistes del món i no només això, ja que les prop de 500 persones que mou la prova, entre esportistes i els seus equips, s'allotjaran a Gandia durant gairebé una setmana, amb la qual cosa seguim refermant la desestacionalització de la nostra platja i dinamitzant l'economia de la mà del binomi Esport-Turisme", va afirmar Morant.  
  
El president del club organitzador de la prova, **Rubén Donet**, va explicar que la primera etapa tindrà un recorregut de 117 quilòmetres, superarà dos ports de muntanya de segona i tercera categoria i eixirà des de Ròtova (14 hores) per finalitzar a Gandia, concretament a l'avinguda República Argentina al voltant de les 17 hores. Donet ha explicat que la zona d'arribada comptarà amb una pantalla gegant on es podrà veure l'última hora i mitja de la prova.  
En total, 29 equips participen en la prova, procedents d'Itàlia, Espanya, França, Holanda, Bèlgica, Regne Unit, Alemanya, Suïssa, Bielorússia i Kazakhstan amb corredores procedents de 33 països.  
  
Per la seua banda, **Àngela Pla** ha explicat que "per a Ròtova és un orgull acollir l'eixida de la primera etapa de la Volta Ciclista Valenciana. És un altre projecte més al que donem suport des de la Regidoria d'Esports i de la Dona perquè pretenem reivindicar el paper de la dona en l'àmbit esportiu. A més, la prova servirà de preàmbul per al nostre tradicional Porrat i esperem que siguen moltes les persones que s'acosten fins al municipi i puguen conéixer-lo".  
  
Per finalitzar, **Lydia Morant** es va reafirmar en la idea que "Gandia torna a demostrar que és una magnífica ciutat per fer esport i per acollir esdeveniments com aquest. La nostra aposta per l'esport és ferma i una de les nostres prioritats, com a Govern i com a ciutat saludable i esportiva. Per tot això, des de l'Ajuntament de Gandia, seguirem donant suport a aquestes iniciatives i activitats esportives que, a més, com us deia abans, fomenten la igualtat".